KOMMISSIONENS FORORDNING (EF) Nr. 2114/1999
af 5. oktober 1999
om suspension af anvendelsen af de foranstaltninger, der er fastsat i Rådets forordning (EF) nr. 1349/1999 om visse foranstaltninger vedrørende import af forarbejdede landbrugsprodukter fra Schweiz for at tage hensyn til resultaterne af Uruguay-rundens forhandlinger på landbrugsområdet, og om suspension af forordning (EF) nr. 1496/1999
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1349/1999(1) om visse foranstaltninger vedrørende import af forarbejdede landbrugsprodukter fra Schweiz for at tage hensyn til resultaterne af Uruguay-rundens forhandlinger på landbrugsområdet, og
ud fra følgende betragtninger:
(1) Schweiz har siden den 1. juli 1999 ændret importtolden for visse forarbejdede landbrugsprodukter med oprindelse i Fællesskabet; disse ændringer har for visse produkters vedkommende resulteret i en forhøjelse af tolden på ca. 18 %; de modsvarende foranstaltninger til fordel for Fællesskabet, som er omhandlet i artikel 1, stk. 2, i forordning (EF) nr. 1349/1999, anvendes således ikke længere;
(2) forordning (EF) nr. 1349/1999 giver Kommissionen mulighed for at suspendere de deri nævnte foranstaltninger efter fremgangsmåden i artikel 16 i Rådets forordning (EF) nr. 3448/93(2), senest ændret ved Kommissionens forordning (EF) nr. 2491/98(3);
(3) Kommissionens forordning (EF) nr. 1496/1999(4) fastsætter landbrugselementerne og tillægstolden for perioden 1. juli 1999 til 30. juni 2000 for import til Fællesskabet af varer henhørende under forordning (EF) nr. 3448/93 fra Schweiz, idet den tager de basisbeløb i betragtning, der er fastsat i bilaget til forordning (EF) nr. 1349/1999;
(4) de i denne forordning fastsatte foranstaltninger er i overensstemmelse med udtalelse fra Forvaltningskomitéen for Horisontale Spørgsmål i Forbindelse med Handel med Forarbejdede Landbrugsprodukter uden for Bilag I -
UDSTEDT FØLGENDE FORORDNING:
Artikel 1
1. Anvendelsen af de basisbeløb, der er fastsat i artikel 1, stk. 1, i forordning (EF) nr. 1349/1999, suspenderes.
2. Landbrugselementerne i den fælles toldtarif og tillægsimporttolden i henhold til artikel 4 i forordning (EF) nr. 3448/93 finder anvendelse på varer med oprindelse i Schweiz.
Artikel 2
Forordning (EF) nr. 1496/1999 suspenderes.
Artikel 3
Denne forordning træder i kraft på dagen for offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 5. oktober 1999.